**Előterjesztés**

**Nóráp község Önkormányzat Képviselő-testületének 2013. november 27-i ülésére**

Tisztelt Képviselő-testület!

Dáka Önkormányzat Polgármesterének megkeresése alapján az alábbi előterjesztést teszem:

Az egészségügyről szóló 1997. évi CLIV. törvény 152. §. (1) bekezdése értelmében a települési önkormányzat az egészségügyi alapellátás körében köteles gondoskodni a védőnői ellátásról. A 152. §. (2) bekezdése alapján a képviselő-testület jogosult kialakítani, megállapítani az egészségügyi alapellátások körzeteit. A több településre is kiterjedő ellátás esetén a körzet székhelyét az érintett települési önkormányzatok egyetértésben állapítják meg.

Jelenleg Dáka és Nyárád székhellyel működik védőnői körzet. A dákai körzethez Pápadereske, Pápasalamon és Nóráp, a nyárádi körzethez Marcalgergelyi és Vinár települések tartoznak. A védőnői feladat ellátása mindkét körzetben 1 fő védőnő foglalkoztatásával biztosított. Az OEP finanszírozás egyik székhelyen sem elegendő a védőnő bérének és járulékainak fedezetére, a különbözetet a fenntartó önkormányzatoknak a saját költségvetésükből kell biztosítani.

A nyárádi körzetben foglalkoztatott védőnő kérelmezte közalkalmazotti jogviszonyának 2014. július 31. napjával felmentéssel történő megszüntetését, mivel ebben az időpontban rendelkezni fog a nyugellátás megállapításához szükséges (40 év) szolgálati idővel. A munkáltató Nyárád Község Önkormányzata a védőnő kérelmének helyt ad és 8 hónap felmentéssel a jogviszonyát 2014. július 31-én megszünteti.

A védőnői körzetek finanszírozása a 43/1999. (III.3) Korm. rendelet 23. §. (2) bekezdésben foglaltak szerinti ellátotti csoportokhoz tartozó pontértékek alapján történik. A védőnői szolgáltató havi díjazásának összegét jelentős mértékben befolyásolja, hogy mennyi az érintett körzetben az ellátottak száma. Sajnos, mindkét körzetre jellemző, hogy kevés a pontérték és ennek eredményeként a finanszírozás összege is alacsony.

Az elkövetkezendő évben a nyárádi védőnő nyugdíjazását követően lehetőség lenne a két körzet összevonására, a védőnői körzet megváltoztatására. Ennek következtében a pontérték szerinti finanszírozás összege magasabb lehetne, ami azt eredményezné, hogy a védőnői szolgálat működtetése valamennyi önkormányzat számára gazdaságossá válik.

A fentiekben hivatkozott jogszabály megadja a lehetőséget a védőnői körzet megváltoztatására azzal a feltétellel, hogy valamennyi érintett önkormányzatnak döntés kell hoznia és meg kell határozni a körzet székhelyét.

Határozati javaslat:

Nóráp Önkormányzat Képviselő-testülete az egészségügyről szóló 1997. évi CLIV. tv. 152. § (2) bekezdésének felhatalmazása alapján a Dáka székhellyel működő védőnői körzet megváltoztatásáról dönt.

A Dáka és Nyárád székhellyel működő védőnői körzetek 2014. augusztus 1. napjától történő összevonásával egyetért.

A védőnői körzet működési területét 2014. augusztus 1. napjától Dáka, Pápasalamon, Pápadereske, Nóráp, Nyárád, Marcalgergelyi és Vinár települések közigazgatási területére kiterjedően állapítja meg.

Egyetért azzal, hogy a védőnői körzet székhelye Dáka település legyen.

Felkéri a képviselő-testület a polgármestert, hogy a döntésről Dáka Önkormányzat polgármesterét tájékoztassa, aki gondoskodik a védőnői szolgálat működési feltételeire és a feladatellátásra vonatkozó megállapodás elkészítésről és előterjesztéséről.

**Határidő:** 2013. december 10.

**Felelős:** polgármester

Kérem a képviselőket, hogy az előterjesztést és a határozati javaslatot megvitatni szíveskedjenek.

Nóráp 2013. november 25.

Stankovics Ferenc

polgármester